Príloha 1

Kontrolné akcie centrálne riadené 
ústredným inšpektorátom v roku 2010

1.	Kontrola predaja zábavnej pyrotechniky v závere roka 2009
Celkom bolo prekontrolovaných 231 prevádzkových jednotiek (PJ). Nedostatky boli zistené v 72 kontrolovaných PJ, čo predstavuje 31 % z celkom prekontrolovaných PJ. 
Najčastejšími dôvodmi uloženia zákazu predaja boli: 
o	nesprávne značenie na 58 druhoch tovarov v celkovej hodnote 1 635, 79 €,  
o	chýbajúce návody na použitie a ničenie zlyhaviek pri 19 druhoch tovarov v hodnote 605,99 €,
o	nedoložené vyhlásenie o zhode na 22 druhov tovarov v hodnote 561,44 €.
Ďalšou príčinou uloženia zákazu predaja bola ponuka pyrotechnických výrobkov po dobe spotreby 7 druhov a 8 druhov bolo zakázaných z dôvodu ponuky v porušenom najmenšom spotrebiteľskom balení. V súvislosti s platnosťou NV SR č. 485/2008 Z. z. bolo na trhu kontrolou zistených celkom 19 druhov pyrovýrobkov s označením CE. Šetrením však bolo zistené, že zhoda výrobkov bola posúdená podľa NV SR č. 398/1999 Z. z. a išlo teda o neoprávnené označenie CE. Takéto porušenia boli riešené uložením zákazu predaja tovaru na 3 druhy výrobkov v hodnote 140 €. Na 16 druhov v celkovej hodnote 2 987,30 € podnikateľské subjekty prijali dobrovoľné opatrenie na odstránenie tohto nedostatku. V 58 prípadoch boli uložené záväzné pokyny na odstránenie nedostatkov, ktoré sa týkali nedodržania základných podmienok predaja, nevydania dokladu o kúpe resp. vydania neúplného dokladu o kúpe, predaja pyrotechnických výrobkov osobám mladším než je povolené a taktiež chýbajúce cenové informácie. Zistené nedostatky v roku 2009, aj čo sa týka ich početnosti, v porovnaní s rokom 2008 nezaznamenali výraznejšie zmeny. Vzhľadom na súčasnú právnu situáciu v oblasti kontroly zábavnej pyrotechniky bolo v sledovanom období vykonaných 9 kontrol v spolupráci s Obvodnými banskými úradmi. 

2.	Kontrola bezpečnosti obuvi
Slovenská obchodná inšpekcia uskutočnila v januári toho roku celoslovenskú kontrolnú akciu zameranú na zmapovanie zdravotnej nezávadnosti obuvi ponúkanej na trhu SR. Cieľom akcie bolo overiť, či obuv ponúkaná spotrebiteľom vyhovuje vyhláške MH SR č. 194/2009 Z. z., ktorou sa ustanovujú požiadavky na bezpečnosť výrobkov obsahujúcich biocídny dimetylfumarát /ďalej len DMF/. Prítomnosť DMF môže spôsobiť u spotrebiteľa bolestivú kontaktnú dermatitídu sprevádzanú svrbením, podráždením, sčervenaním alebo pálením a v určitých prípadoch aj akútne respiračné ťažkosti, čím hrozí vážne riziko ohrozenia zdravia spotrebiteľa. Vzhľadom na poznatky, že DMF môže obsahovať vrecúško prikladané k obuvi, boli predmetom odberu rôzne druhy obuvi ešte v pôvodnom uzavretom balení, ktoré obsahovali vrecúško s nápisom SILICA GEL. Odber bol prevažne zameraný na obuv pôvodom z tretích krajín. Celkom bolo odobratých 16 druhov rôznej obuvi (letná, zimná, domáca, športová) a to dámska obuv –  8 druhov; pánska obuv – 4 druhy a detská obuv - 4 druhy. 12 druhov malo značenú krajinu pôvodu – Čína a 4 druhy boli neznámeho pôvodu (bez označenia). Prítomnosť DMF bola na všetkých druhoch skúšaná v priložených vrecúškach s označením SILICA GEL, príslušnou akreditovanou skúšobňou. Z výsledkov skúšok vyplynulo, že 2 druhov bol zistený prekročený obsah limitnej hodnoty dimetylfumarátu podľa Vyhlášky MH SR č. 194/2009 Z. z., čím výrobky predstavujú riziko ohrozenia zdravia chemickou látkou a sú nebezpečnými výrobkami. Bližšie informácie o rizikových výrobkoch sú uvedené na webovej stránke Slovenskej obchodnej inšpekcie www.soi.sk, v časti - Nebezpečné výrobky. 

3.	Kontrola vybavovania reklamácií pri predaji obuvi 
Inšpektori Slovenskej obchodnej inšpekcie v termíne od 13. - 15. týždňa 2010 kontrolu dodržiavania zákona č. 250/2007 Z. z. o ochrane spotrebiteľa v znení neskorších predpisov na vybavovanie reklamácií v sortimente obuv. V sledovanom období od 1.10.2009 do 28.2.2010 bolo celkom uplatnených a prekontrolovaných 18 207 spotrebiteľských reklamácií, z toho 16 516, t. j. 90,71%, reklamácií bolo vybavených v prospech spotrebiteľa, a to buď vrátením kúpnej ceny, opravou resp. výmenou za iný tovar a 1 691, t.j. 9,29 % reklamácií bolo zamietnutých. Na 1 456, čo predstavuje 8 % reklamácií boli vydané odborné posúdenia autorizovanou, akreditovanou alebo notifikovanou osobou, súdnym znalcom alebo osobou určenou výrobcom na vykonávanie záručných opráv. Najviac odborných posudkov bolo vydaných spoločnosťou VIPOTEST, s.r.o. Partizánske (594) a určenými osobami Veronikou Hricovou a p. Hricom Košice (331 + 25, spolu 356 posudkov). V prospech predávajúceho resp. zadávateľa bolo vydaných 1 316 posudkov, t.j. 90,38 % a 140 odborných posudkov v prospech spotrebiteľa (115 Vipotest, 18 Ing. Országová, 7 p. Hric). Z celkového počtu 18 207 prekontrolovaných reklamácií v sledovanom období bolo 15 380 reklamácií uplatnených do 12 mesiacov od kúpy, kde 14 326 (93,1%) bolo vybavených v prospech spotrebiteľa aj bez posudku. 770 (5,01%) reklamácií bolo zamietnutých odôvodnene na základe odborného posúdenia a 284 reklamácií (1,8%) bolo zamietnutých bez posudku, posúdených nekompetentnou osobou, resp. posudok nespĺňal náležitosti v súlade so zákonom.  2 827 reklamácií uplatnených po 12 mesiacoch od kúpy, kde 2 190 reklamácií (77,5%) bolo vybavených v prospech spotrebiteľa; 637 (22,5%) zamietnutých, z toho 282 (10 %) reklamácií bolo zamietnutých na základe posudku, teda nad rámec zákona, kedy podnikateľský subjekt nie je povinný si dať vyhotoviť posudok na vlastné náklady a z celkového počtu 637 zamietnutých reklamácií to predstavuje 44,3%. Nedodržanie zákonom stanovenej 30-dňovej lehoty na vybavenie reklamácií bolo zistené u 545 reklamácií z celkového počtu 18 207 uplatnených reklamácií. Najväčší počet nevybavených reklamácií bol zistený v Košickom kraji, kde 249 reklamácii v 10 PJ nebolo vybavených v zákonom stanovenej lehote. Všetkých 545 (3 %) reklamácií bolo však vybavených v prospech spotrebiteľa po uplynutí zákonnej lehoty. Reklamačný poriadok chýbal v 1 prevádzkovej jednotke. V ostatných 14 PJ sa v reklamačných poriadkoch nachádzali ustanovenia, ktoré boli v rozpore so Zákonom č.250/2007 Z. z. a Občianskym zákonníkom, napr.: „Na zlacnený tovar predávajúci neposkytuje záruku“, „Po dohode so spotrebiteľom môže byť predĺžená lehota na vybavenie reklamácie.“ .Nevydávanie potvrdení o prijatí a vybavení reklamácií nebolo zistené v žiadnej z kontrolovaných prevádzok. V Trnavskom kraji bolo v l PJ zistené vydávanie potvrdení o prijatí a vybavení reklamácií vo vietnamskom jazyku. 
V 12 PJ pri 64 reklamáciách nebola uvedená informácia, komu môže dať spotrebiteľ posúdiť zamietnutú reklamáciu, uplatnenú po 12 mesiacoch od kúpy ( Žilinský kraj 33 reklamácii a  Košický kraj 20 reklamácií). Vo všetkých kontrolovaných prevádzkových jednotkách bola vedená evidencia reklamácií. V 15 PJ boli zistené nedostatky vo vedení evidencie, a to neuvádzanie dátumu a spôsobu vybavenia ako aj formálne nedostatky. Kontroly uskutočnené s takým širokým záberom mali svoje opodstatnenie, nakoľko tento umožnil objektívne a komplexne posúdiť, či kontrolované subjekty rešpektujú dodržiavanie zákonom stanovených podmienok pre vybavovanie spotrebiteľských reklamácií. Vykonané kontroly potvrdili neznalosť a nejednoznačnosť výkladu platných právnych predpisov u viacerých subjektov. Pozitívnym zistením kontroly bolo, že väčšina spotrebiteľských reklamácii z celkového počtu prekontrolovaných 18 207 je vybavovaná v prospech spotrebiteľa, a to buď vrátením kúpnej sumy, výmenou tovaru za nový alebo opravou. Z uvedeného je zrejmé, že sortiment obuvi nie je problematický čo sa týka počtu vybavovaných reklamácií v prospech spotrebiteľa. Za zamyslenie stojí fakt, že z 1 456 vydaných posudkov autorizovanou, akreditovanou alebo notifikovanou osobou, súdnym znalcom alebo osobou určenou výrobcom na vykonávanie záručných opráv je  až 1 316 posudkov v prospech podnikateľa, čo predstavuje 90,38 %. V období uplatnenia reklamácie do 12 mesiacov od kúpy bolo v prospech podnikateľa 1 034 posudkov (71%) a v období uplatnenia reklamácie od 12 do 24 mesiacov od kúpy tovar bolo 282 (19,4%) posudkov v prospech podnikateľa. Súčasne na základe údajov získaných pri kontrolách bolo zistené, že podnikateľské subjekty využívajú v maximálnej miere zákonnú lehotu na vybavenie reklamácie do 30 dní. Z celkového počtu 18 207 preverovaných reklamácií takto bolo vybavovaných až 12 351 (68%).

4.	Kontrola vlastností satelitných prijímačov
Slovenská obchodná inšpekcia vzhľadom na opakujúce sa podnety spotrebiteľov na výskyt satelitných prijímačov s podozrením na nebezpečnosť na trhu vykonala v priebehu mesiaca február kontrolnú akciu zameranú na odber vzoriek satelitných prijímačov. Pri tejto kontrolnej akcii SOI odobrala desať druhov satelitných prijímačov. Na základe overenia vlastností výrobkov vykonanými skúškami a následnej kvalifikácie bolo zistené, že 8 druhov výrobkov nevyhovelo požiadavkám na informačné povinnosti, z toho bolo 6 druhov neznámeho pôvodu a 2 druhy boli pôvodom z Európskej únie. Nesplnené požiadavky na informačné povinnosti boli v zmysle normy STN EN 60065: 2003 + A1: 2007 + A11: 2009 nasledovné: 
o	článok 5.1 OZNAČENIE A KLASIFIKÁCIA: na výrobku je uvedený max. príkon, ale v priloženom návode na použitie je uvedená iná hodnota maximálneho príkonu, 
o	článok 5.4.1a) návod na obsluhu musí obsahovať upozornenie, že prístroj nesmie byť vystavený kvapkajúcej alebo striekajúcej vode, 
o	článok 5.4 NÁVOD: podľa článku 5.4.2a) musí návod stanovovať, že: „kde je použitá SIEŤOVÁ VIDLICA alebo prístrojová zásuvka ako odpájacie zariadenie, toto odpájacie zariadenie musí zostať vždy prevádzkyschopné.“ 
2 druhy výrobkov vyhoveli technickým požiadavkám. Kontrolované osoby sa na podnet SOI dobrovoľne zaviazali, že výrobky nevyhovujúce požiadavkám na informačné povinnosti nebudú predávať do vykonania nápravy. 

5.	Kontrola bezpečnosti detských kočíkov
SOI v prvom polroku 2010 uskutočnila kontrolnú akciu detských kočíkov zameranú na ich bezpečnosť preverením dodržiavania požiadaviek zákona o ochrane spotrebiteľa a NV SR č. 404/2007 Z. z. o všeobecnej bezpečnosti výrobkov, ktorých požiadavky na bezpečnosť sú ďalej konkretizované v STN EN 1888:2003 "Výrobky určené na starostlivosť o deti – Detské kočíky ", vrátanie jej zmien A1, A2, A3.
Na overenie ich bezpečnosti sa na základe podnetov spotrebiteľov a vlastných zistení SOI z predchádzajúceho obdobia ako aj notifikácií zo systému RAPEX, odobralo celkom 11 druhov vzoriek detských kočíkov, ktoré boli podrobené skúšaniu, či ich vlastnosti sú v súlade s požiadavkami STN EN 1888:2003 "Výrobky určené na starostlivosť o deti – Detské kočíky", vrátanie jej zmien A1, A2, A3./ďalej len STN EN / a požiadavke Nariadenia Európskeho parlamentu a Rady č. 1907/2006 o registrácii, hodnotení, autorizácii a obmedzovaní chemických látok (REACH) a o zriadení Európskej chemickej agentúry, o zmene a doplnení smernice 1999/45/ES a o zrušení nariadenia Rady (EHS) č. 793/93 a nariadenia Komisie (ES) č. 1488/94, smernice Rady 76/769/EHS a smerníc Komisie 91/155/EHS, 93/67/EHS, 93/105/ES a 2000/21/ES (ďalej len „Nariadenie EP a R“). Súčasne sa kontrolovala aj správnosť a úplnosť značenia kočíkov, ktoré boli v čase kontroly v ponuke na trhu, hlavne či sú označené príslušnými bezpečnostnými upozorneniami podľa citovanej STN EN. Predmetom kontroly boli detské kočíky: hlboké, športové, kombinované, viacúčelové, vrátane kočíkov pre dvojčatá. Pretože kontrola bola zameraná na kočíky, ktoré sa nachádzali v priamej ponuke pre spotrebiteľa, objektmi kontroly boli predovšetkým špecializované obchody s detským tovarom, obchody s hračkami, obchodné centrá, obchodné domy a trhoviská. Kontroly zamerané na kontrolu detských kočíkov, boli vykonané v celkom 101 prevádzkových jednotách zameraných na predaj detských potrieb. V 47 prevádzkových jednotkách inšpektori zistili vizuálnou kontrolou nedostatky na 177, t.j. 23% druhoch v celkovej hodnote 57147,- €, z celkového počtu 764 druhov prekontrolovaných detských kočíkov. Išlo o nasledovné nedostatky: chýbajúce bezpečnostné upozornenia na kočíku, príp. v návode na používanie; neoznačenie referenčným, alebo sériovým číslom a ďalšími všeobecnými informáciami, ktoré nemajú priamy vplyv na bezpečnosť  výrobku; neznačené údaje o výrobcovi, dovozcovi. 

Konkrétne zistenia z hľadiska jednotlivých chýbajúcich údajov označovania sú nasledovné:
Nedostatok –chýbajúce označenie	Počet druhov bez označenia	
bezpečnostné upozornenia na kočíku	95	
bezpečnostné upozornenia v návode na používanie	71	
označenie výrobcom, dovozcom	11	
označenie referenčným, alebo sériovým číslom a ďalšími všeobecnými informáciami, ktoré nemajú priamy vplyv na bezpečnosť  výrobku	83	
Pozn.: Na jednom kuse boli súbežne zistené viaceré nedostatky značenia.
Najzávažnejším a najčastejším nedostatkom boli chýbajúce bezpečnostné upozornenia priamo na výrobku a to u 95 druhov výrobkov. Išlo o upozornenia, ktoré sú najzávažnejšie pre zabezpečenie bezpečnosti detí, ktoré sú najzraniteľnejšou skupinou spotrebiteľov. Prípady nesprávneho či neúplného značenia 13 druhov kočíkov v hodnote 5730,- € boli riešené dobrovoľným odstránením nedostatkov samotným kontrolovaným subjektom. Pre chýbajúce značenie na 159 druhoch v hodnote 50044,-€ uložili inšpektori zákaz ich predaja, príp. dodávky do doby odstránenia zisteného nedostatku. Na 5 druhov v hodnote 1372,- € inšpektori SOI nariadili odstrániť zistené nedostatky označovania uložením záväzných pokynov.
V rámci kontrolnej akcie bolo na overenie bezpečnosti detských kočíkov odobratých celkom 11 druhov výrobkov. Na základe vykonaných skúšok príslušnou skúšobňou bolo 8 druhov kočíkov kvalifikovaných ako nebezpečné výrobky so zisteným závažným rizikom ohrozenia zdravia dieťaťa. Tieto sú uvedené na webovej stránke SOI. V súlade s § 6 zákona o ochrane spotrebiteľa SOI dostala od hospodárskeho subjektu oznam o nedostatku na 1 druh detského kombinovaného kočíka Steggi Sport New Collection, ktorý za výnimočných okolností môže pre dieťa predstavovať riziko uviaznutia prstov v ťažko prístupných medzerách. Hospodársky subjekt súbežne oznámil dobrovoľné odstraňovanie zisteného nedostatku.
6.	Kontrola dodržiavania ustanovení stavebného zákona vo výrobkovej skupine – strešné škridly keramické a betónové
Inšpektoráty SOI v rámci svojej regionálnej pôsobnosti vykonali za sledované obdobie celkovo 132 kontrol, v rámci ktorých preverili 6 výrobcov a 126 dodávateľov (distribútorov) a predajcov. Celkovo skontrolovali 481 druhov (typov) keramických a betónových škridiel. Ako z tabuľky vyplýva, pozastavenie dodávky a  predaja do doby odstránenia nedostatkov bolo vykonané v  40 kontrolovaných prevádzkových jednotkách (ďalej len PJ) na 200 druhov (typov) keramických a betónových škridiel, v celkovej hodnote 2 196 866,- €. Najväčší podiel z počtu zistených druhov škridiel s nedostatkami predstavovali keramické škridly na paletách bez označenia CЄ. Z tohto dôvodu bol v 11 PJ dobrovoľne pozastavený predaj  103 druhov keramických škridiel v hodnote 1 020 192 €. V  8 PJ sa u  23 druhov keramických škridiel zistilo neoprávnené označenie CSK namiesto CЄ. Dobrovoľné pozastavenie predaja predstavovalo hodnotu 947 913 €. Výrobcovia napriek vyššie uvedeným negatívnym zisteniam predložili platné a akceptovateľné ES vyhlásenie zhody na všetky typy výrobkov. Chýbajúce údaje o vlastnostiach a  označenie údajmi v inom ako slovenskom jazyku zistili inšpektori na škridlách  všetkých kontrolovaných výrobcov. Zo 61 druhov škridiel s dobrovoľne pozastaveným predajom v hodnote 215 535 €  bolo cca 74 % bez údajov o vlastnostiach podľa požiadaviek normy. Zvyšných 26 % druhov predstavovalo pozastavenie predaja z dôvodu uvádzania údajov v inom ako slovenskom jazyku. Nepredloženie ES vyhlásení zhody v prípade 13 druhov škridiel s dobrovoľným pozastavením predaja v hodnote 13 226 € sa týkalo predovšetkým predajcov, ktorí nevedeli poskytnúť vyhlásenia zhody inšpektorom v čase vykonávanej kontroly. Vyhlásenie ich zhody bolo však následne predložené. SOI využila svoje kompetencie na ochranu spotrebiteľa uložením zákazu predaja do doby odstránenia zistených nedostatkov len v prípade 2 druhov betónových škridiel (52 paliet po 220 ks) v hodnote 6 345 €, na ktoré nebolo výrobcom vydané vyhlásenie zhody. Následne bolo začaté správne konanie k uloženiu pokuty. Všetky nedostatky, ktoré inšpektori zistili  u  predajcov sa došetrovali cez celý distribučný reťazec až k výrobcom. 

7.	Kontrola kategorizácie ubytovacích zariadení
Kontrola bola vykonaná od 15. júna do 15. augusta 2010 v rekreačných oblastiach a centrách turistického ruchu v regiónoch celého Slovenska. Bolo preverených 442 ubytovacích zariadení a ich 343 pohostinských odbytových stredísk. Zvýšený záujem o aktívny cestovný ruch na Slovensku zo strany zahraničných a domácich návštevníkov môžu naštartovať len kvalitné služby. Pravidelné kontroly SOI, vykonávané pred a počas letnej turistickej sezóny, dopomáhajú k odhaľovaniu nedostatkov a prijatými opatreniami na nápravu nútia prevádzkovateľov ubytovacích zariadení, aby skvalitňovali úroveň poskytovaných služieb. Pre každé ubytovacie zariadenie sú práve kvalitné služby najúčinnejšou reklamou na prilákanie nových hostí, ako aj na zabezpečenie, že spokojní návštevníci sa budú radi opäť vracať. Z celkových výsledkov kontrolnej akcie vyplýva, že i napriek zmierneniu požiadaviek novej vyhlášky o kategorizácii, nastalo v r. 2010 oproti porovnateľnému obdobiu r. 2009 len nepatrné zlepšenie v úrovni poskytovaných ubytovacích služieb. Pre porovnanie percento zistených nedostatkov v ubytovacích zariadeniach v roku 2010 činilo 57,5% a v r. 2009 bolo 63,8 %. Z uvedeného vyplýva, že minimálne každé druhé ubytovacie zariadenie porušovalo niektorú z požiadaviek legislatívy platnej v oblasti ochrany spotrebiteľa. SOI rozšírila a obohatila túto kontrolnú akciu o zmapovanie podmienok a možností pre handicapovaných občanov, ktorí na Slovensku využívajú ubytovacie zariadenia a s tým súvisiace služby. Z výsledkov monitoringu zabezpečenia bezbariérového prístupu do ubytovacích zariadení a ich vybavenosti výťahmi možno konštatovať, že takmer každé druhé kontrolované ubytovacie zariadenie porušovalo vyhlášku MŽP SR č. 532/2002 Z. z., ktorou sa ustanovujú podrobnosti o všeobecných technických požiadavkách na stavby užívané osobami s obmedzenou schopnosťou pohybu a orientácie, keď nemalo k dispozícii výťah, ktorý by dopravil nielen osoby bez postihnutia, ale predovšetkým osoby s obmedzenou schopnosťou pohybu a orientácie na zvýšené podlažia a naviac, skoro rovnaký počet ubytovacích zariadení nezabezpečilo ani elementárne požiadavky pre takto postihnutých občanov, t. j. bezbariérový prístup do týchto zariadení. V 21. storočí, kedy sa odstraňujú všetky bariéry medzi občanmi a vytvárajú sa podmienky na rovnaké možnosti využívania aj ubytovacích služieb pre postihnutých spoluobčanov, možno takýto prístup prevádzkovateľov ubytovacích zariadení považovať za bezohľadný. 

8.	Kontrola biocídnych výrobkov
Kontrola dodržiavania povinností pri uvádzaní biocídnych výrobkov na trh bola vykonaná v máji – júli 2010. Kontroly boli vykonané u 107 podnikateľov, uvádzajúcich biocídne výrobky na trh. Bolo prekontrolovaných 351 druhov biocídnych výrobkov, z toho u 90 druhov boli zistené nedostatky (25,6 %). Bolo zistených 21 výrobkov (6 %) na trhu bez oznámenia Centru pre chemické látky a prípravky a 42 výrobkov (12 %) už nemalo platné rozhodnutie. Približne každý piaty kontrolovaný výrobok bol nelegálne na trhu. Boli zistené 4 druhy výrobkov (1,1 %) s obsahom účinných látok, na ktoré sa vzťahuje zákaz uvádzania na trh. Tieto výrobky boli kontrolovanými osobami dobrovoľne stiahnuté z trhu. Z prekontrolovaných 174 kariet bezpečnostných údajov (KBÚ) na 5 druhov biocídnych výrobkov (2,9 %) nemali podnikatelia vypracované KBÚ pri prvej kontrole a u 31 druhov výrobkov (17,8 %) neboli KBÚ zaslané Národnému toxikologickému informačnému centru. Požiadavkám zákona na označovanie nevyhovelo 9,4 % kontrolovaných výrobkov. Najzávažnejšími nedostatkami, ktoré môžu ohroziť zdravie ľudí alebo životné prostredie, boli prípady, keď informácie v označení neboli v štátnom jazyku, pritom biocídne výrobky boli klasifikované ako žieravé, škodlivé alebo dráždivé. Porovnaním týchto výsledkov s výsledkami pri kontrole v roku 2009, kedy 16,9 % kontrolovaných výrobkov malo nedostatky, sa zistilo podstatné zhoršenie v roku 2010. V roku 2009 bolo zistených 7,6 % výrobkov bez oznámenia alebo platného rozhodnutia Centra, v r. 2010 to činilo až 18 %. Zlepšenie nastalo v označovaní výrobkov (z 13,5 % na 9,4 %). Pri kontrole balenia dokonca neboli zistené počas kontroly v r. 2010 žiadne nedostatky. 

9.	Kontrola elektronického obchodu, podomového a zásielkového predaja
Kontrola bola vykonaná v období júl – september 2010. Cieľom kontrolnej akcie bolo preverenie dodržiavania zákona č. 22/2004 Z. z. o elektronickom obchode a zákona o ochrane spotrebiteľa pri podomovom predaji a zásielkovom predaji a súlad podmienok zmlúv uzavretých na diaľku z hľadiska dodržiavania ustanovení § 52 - § 54 OZ - neprijateľné podmienky spotrebiteľských zmlúv, § 4 zákona o ochrane spotrebiteľa – ukladanie povinnosti bez právneho dôvodu, upieranie práva spotrebiteľa, konanie v rozpore s dobrými mravmi, § 5 zákona o ochrane spotrebiteľa – klamanie spotrebiteľa a § 7 až § 9 zákona o ochrane spotrebiteľa – nekalé obchodné praktiky. Z celkového počtu 217 kontrolovaných zmlúv nedostatky boli zistené v 177 prípadoch, čo predstavuje 82 %. Na negatívnych výsledkoch sa najčastejšie podieľali zistenia, ktoré sa týkali nesplnenia povinnosti predávajúceho pred uzavretím zmluvy (123 prípadov), nesplnenia informačných povinnosti predávajúceho najneskôr v deň dodania tovaru alebo začatia poskytovania služby (70 prípadov), poskytovania nesprávnych informácií o odstúpení od zmluvy (90 prípadov) a konania v rozpore s dobrými mravmi, ukladania povinnosti bez právneho dôvodu a upierania práva spotrebiteľa (123 prípadov). Podstatne menej nedostatkov (40) bolo zistených v dodržiavaní zákona o ochrane spotrebiteľa pri vybavovaní reklamácií. Uvedená skutočnosť potvrdzuje účinnosť kontrol, ktoré sú pravidelne vykonávané so zameraním na dodržiavanie uvedeného zákona.

10.	Kontrola plavidiel určených na rekreačné účely
Kontrolná akcia bola vykonaná v období od 2. 8. do 31. 8. 2010. Predmetom kontroly boli vodné skútre, malé veslové a viacúčelové člny, malé plachtové člny, motorové jachty, plachtové jachty, motorové člny a lodné motory. Cieľom kontroly bolo zistiť, či sa neuvádzajú a nedistribuujú rekreačné plavidlá bez posúdenia zhody. Kontroly boli vykonané u 1 výrobcu, 3 dovozcov a 41 distribútorov v 45 prevádzkových jednotkách (PJ). V 16 PJ boli zistené nedostatky na 49 druhoch rekreačných plavidiel v celkovej hodnote 136 090,1 € (41,8 % zo 117 druhov kontrolovaných plavidiel. Išlo o nedostatky: označenie CE, vyhlásenie o zhode, príručka majiteľa a označenie plavidla. Najčastejším nedostatkom bol chýbajúci preklad vyhlásenia o zhode do štátneho jazyka (35 %) a chýbajúca, neúplná alebo cudzojazyčná príručka majiteľa (16,2 %). Chýbajúce alebo neúplné označenie plavidla CIN, štítkom výrobcu alebo identifikáciou motora bolo zistené na 8,5 % z počtu kontrolovaných druhov. Na odstránenie zistených nedostatkov na 23 druhoch rekreačných plavidiel v celkovej hodnote 70 004,5 € prijali kontrolované osoby dobrovoľné opatrenia na odstránenie zistených nedostatkov. 

11.	Kontrola sviečok
Kontrolná akcia bola vykonaná od 11. 10. 2010 do 22. 10. 2010. Kontrolovalo sa dodržiavanie plnenia informačných povinností, najmä označenie výrobku údajmi o výrobcovi, miere alebo množstve, spôsobe použitia výrobku. Ak boli tieto údaje poskytnuté písomne, museli byť uvedené v štátnom jazyku. Kontrolovali sa sviečky, ktoré spĺňajú definíciu pojmu „nebezpečná napodobenina“, iluminačné sviečky (plastové náhrobné kahance) a sviečky horiace v interiéri. Bolo vykonaných 250 kontrol. Nedostatky boli zistené v 191 prevádzkových jednotkách, čo predstavuje 76,4 %. Bolo skontrolovaných 5 381 druhov sviečok, nedostatky boli zistené u 704 druhov, z ktorých až 71,7 % malo pôvod v EÚ a tuzemsku. Najčastejšie zistenými nedostatkami boli chýbajúce údaje o miere alebo množstve, chýbajúce bezpečnostné upozornenia, prípadne uvedené len v cudzom jazyku, chýbajúci údaj o výrobcovi, chýbajúci spôsob použitia, prípadne uvedený len v cudzom jazyku. Jeden druh sviečky spĺňal definíciu nebezpečnej napodobeniny. Nedostatky odstránili kontrolované osoby prijatím dobrovoľného opatrenia alebo bolo ich odstránenie nariadené zo strany SOI. Opatrenie na mieste bolo vydané na 499 druhov sviečok v hodnote 10 085,40 €. Oznámenia o uložení obmedzujúcich opatrení z dôvodu nedostatkov v bezpečnostnom označení interiérových sviečok v zmysle platných právnych predpisov boli zodpovedným subjektom zaslané v 28 prípadoch. Za účelom overenia bezpečnosti bolo odobratých 6 druhov sviečok. U 5 druhov sa z hľadiska posúdenia bezpečnosti skúšaním potvrdila vhodnosť výrobku na deklarovaný účel použitia, 1 druh sviečok bol vyhodnotený ako nekvalitný.